Δισεκατομμύρια άνθρωποι σε όλον τον κόσμο ετοιμάζονται σήμερα να γιορτάσουν τα δεύτερα Χριστούγεννα από το ξέσπασμα της πανδημίας της Covid-19. Ωστόσο οι ελπίδες που υπήρχαν πριν από λίγο καιρό ότι τα φετινά Χριστούγεννα θα θύμιζαν κάτι από τα παλιά έχουν εξανεμιστεί λόγω της επέλασης του παραλλαγμένου στελέχους Όμικρον του νέου κορωνοϊού.

Για δεύτερη συνεχόμενη χρονιά, η έξαρση κρουσμάτων του νέου κορωνοϊού βάζει πάγο στα εορταστικά σχέδια, από το Σίδνεϊ ως την Σεβίλλη.

Στη Βηθλεέμ, τον τόπο γέννησης του Ιησού, σύμφωνα με την χριστιανική παράδοση, ο ξενοδοχειακός τομέας, που ανέμενε συρροή τουριστών, δείχνει την απογοήτευσή του. Έπειτα από μια σχεδόν ολική καραντίνα πέρυσι, το Ισραήλ έκλεισε ξανά τα σύνορα. Όπως και το 2020, την λειτουργία, η οποία τελείται τα μεσάνυχτα, θα μπορεί να παρακολουθήσει ένας μικρός κύκλος πιστών, μόνον με πρόσκληση.

Η παραδοσιακή λιτανεία των Χριστουγέννων υπό τον Λατίνο Πατριάρχη των Ιεροσολύμων Πιερμπατίστα Πιτσαμπάλα αναμένεται να προσελκύσει περισσότερο κόσμο από πέρυσι χάρη σε πιο ευέλικτα περιοριστικά μέτρα.

Στο Βατικανό, ο Πάπας Φραγκίσκος θα τελέσει την παραδοσιακή λειτουργία των Χριστουγέννων στις 19:30 τοπική ώρα (20:30 ώρα Ελλάδος) στην βασιλική του Αγίου Πέτρου στη Ρώμη. Ανήμερα των Χριστουγέννων αναμένεται η καθιερωμένη ευλογία Urbi et Orbi (προς την πόλη και την οικουμένη) του Αργεντινού ποντίφικα στην Πλατεία του Αγίου Πέτρου.

Σε άλλα μέρη του κόσμου -μολονότι η Ολλανδία βρίσκεται σε λοκντάουν, το Μπρόντγουεϊ ακύρωσε τα χριστουγεννιάτικα θεάματα και η Ισπανία επανέφερε την υποχρεωτική χρήση μάσκας στους εξωτερικούς χώρους- αναμένεται ότι οι συναθροίσεις θα είναι εν γένει πιο εύκολες από όσο ήταν πέρυσι. Εκατομμύρια Αμερικανοί ετοιμάζονται να ταξιδέψουν στη χώρα τους, μολονότι αν και το κύμα της Όμικρον ξεπερνά ήδη αυτό της παραλλαγής Δέλτα κατά την κορύφωσή του και τα νοσοκομεία αντιμετωπίζουν ελλείψεις σε κλίνες. Το ταξίδι μπορεί ωστόσο να αποδειχθεί περίπλοκο για κάποιους από αυτούς, καθώς η αεροπορική εταιρεία United, μια από τις κύριες των ΗΠΑ, ανακοίνωσε την ακύρωση 120 πτήσεών της καθώς το διαθέσιμο προσωπικό της συρρικνώνεται λόγω της έξαρσης της πανδημίας του νέου κορωνοϊού. Επισημαίνεται ότι η Lufthansa ανακοίνωσε ότι για τους ίδιους λόγους θα ακυρώσει 33.000 πτήσεις τις επόμενες ημέρες.

**Ψήγμα ελπίδας**

Η πλειονότητα των Αυστραλών μπορεί ξανά να ταξιδέψει στο εσωτερικό της χώρας, για πρώτη φορά από τότε που ξέσπασε η πανδημία, γεγονός το οποίο ενδυνάμωσε το πνεύμα των Χριστουγέννων στη χώρα, η οποία αντιμετωπίζει ωστόσο αριθμό ρεκόρ περιστατικών. «Όλοι είμαστε μάρτυρες συγκινητικών σκηνών ανθρώπων που ξαναβρίσκονται στα αεροδρόμια έπειτα από μήνες που ήταν μακριά» λέει στο μήνυμά του για τα Χριστούγεννα ο καθολικός αρχιεπίσκοπος του Σίδνεϊ Άντονι Φίσερ. «Σε μια τόσο ζοφερή περίοδο, τα Χριστούγεννα είναι μια αχτίδα ήλιου, ένα ψήγμα ελπίδας».

Την ίδια ώρα για τον πρωθυπουργό της Βρετανίας Μπόρις Τζόνσον, ένα πιστοποιητικό εμβολιασμού θα ήταν το καλύτερο δώρο κάτω από το χριστουγεννιάτικο δέντρο. «Αν και ο χρόνος για την αγορά δώρων θεωρητικά τελειώνει, υπάρχει ακόμη ένα καταπληκτικό πράγμα που μπορείτε να προσφέρετε στην οικογένειά σας και σε όλη τη χώρα, και αυτό είναι να κάνετε αυτήν τη δόση, είτε πρόκειται για την πρώτη σας, για τη δεύτερή σας είτε για την αναμνηστική σας, ώστε οι γιορτές της επόμενης χρονιάς να είναι ακόμη καλύτερες από αυτές φέτος» δήλωσε.

Στη Μόσχα, εν μέσω της έντασης με τις δυτικές χώρες όσον αφορά την Ουκρανία, ο Ρώσος πρόεδρος Βλαντίμιρ Πούτιν ζήτησε από τον Ντεντ Μορόζ, δηλαδή τη ρωσική εκδοχή του Άγιου Βασίλη, να βοηθήσει τη χώρα να πραγματοποιήσει τα σχέδιά της. «Ελπίζω να μην μας φέρει μόνον δώρα, αλλά να κάνει επίσης πραγματικότητα τα σχέδια της χώρας και κάθε πολίτη». είπε ο Ρώσος πρόεδρος.

Μετά τις ελπίδες για ελευθερία που έφεραν τα εμβόλια κατά της COVID-19, η εμφάνιση του πολύ μεταδοτικού στελέχους Όμικρον έριξε τη σκιά της στο εορταστικό κλίμα στα νοικοκυριά. Ωστόσο το κλείσιμο συνόρων και τα περιοριστικά μέτρα δεν θα σταθούν εμπόδιο σε ένα διάσημο έλκηθρο που το σέρνουν τάρανδοι να διασχίσει την υφήλιο, καθώς ο καναδικός εναέριος χώρος θα είναι ανοιχτός σε αυτό, μετά την παρουσίαση πιστοποιητικού εμβολιασμού και αρνητικού τεστ για τον νέο κορωνοϊό.

Τη διαβεβαίωση αυτή έδωσε ο υπουργός Μεταφορών της Οτάβα, δίνοντας το πράσινο φως στο πλήρωμά του, ακόμη και στον Ρούντολφ, «η μύτη του οποίου μπορεί να έλαμπε έντονα, αλλά επιβεβαιώθηκε ότι δεν είχε κανένα σύμπτωμα της COVID-19 προτού αναχωρήσει».

Το ίδιο ισχύει και στην Αυστραλία: «οι ελεγκτές μας εναέριας κυκλοφορίας θα καθοδηγήσουν τον Άγιο Βασίλη με κάθε ασφάλεια στον εναέριο χώρο της Αυστραλίας, χρησιμοποιώντας την τεχνολογία μας παρακολούθησης της πορείας του δύο φορές το δευτερόλεπτο», ανακοίνωσε η Αρχή Ασφάλειας της Αεροπορίας. «Του επιτρέπεται να πετάει στα 500 πόδια (152,4 μέτρα) ώστε να μπορεί να φτάνει στις στέγες και να παραδίδει τα δώρα του γρήγορα και μυστικά. Εξάλλου το μαγικό του έλκηθρο δεν είναι ένα συνηθισμένο αεροπλάνο».